CELEX: 32014D0217
Language: sk
Date: 2014-04-11 00:00:00
Title: Vykonávacie rozhodnutie Komisie z 11. apríla 2014 o finančnom príspevku Únie na núdzové opatrenia zamerané na boj proti kiahňam oviec v Bulharsku v roku 2013 a v Grécku v rokoch 2013 a 2014 [oznámené pod číslom C(2014)2334]

15.4.2014   
               
               
                  SK
               
               
                  Úradný vestník Európskej únie
               
               
                  L 111/94
               
            
         VYKONÁVACIE ROZHODNUTIE KOMISIE
         z 11. apríla 2014
         o finančnom príspevku Únie na núdzové opatrenia zamerané na boj proti kiahňam oviec v Bulharsku v roku 2013 a v Grécku v rokoch 2013 a 2014
         [oznámené pod číslom C(2014)2334]
         (Iba bulharské a grécke znenie je autentické)
         (2014/217/EÚ)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na rozhodnutie Rady 2009/470/ES z 25. mája 2009 o výdavkoch na veterinárnom úseku (1), a najmä na jeho článok 3,
         keďže:
         
                     (1)
                  
                  
                     Kiahne oviec sú infekčná vírusová choroba oviec a kôz, ktorá výrazne ovplyvňuje ziskovosť chovu oviec a spôsobuje narušenie obchodu v rámci Únie, ako aj vývozu do tretích krajín.
                  
               
                     (2)
                  
                  
                     V prípade výskytu ohniska kiahní oviec existuje riziko, že by sa pôvodca choroby mohol rozšíriť na iné chovy oviec v rámci uvedeného členského štátu a prostredníctvom obchodu so živými ovcami alebo výrobkami z nich aj do iných členských štátov a tretích krajín.
                  
               
                     (3)
                  
                  
                     V smernici Rady 92/119/EHS (2) sa stanovujú opatrenia, ktoré musia členské štáty vykonať okamžite po výskyte ohniska v snahe čo najskôr zabrániť ďalšiemu šíreniu vírusu a eradikovať chorobu.
                  
               
                     (4)
                  
                  
                     V súlade s článkom 84 nariadenia Európskeho parlamentu a Rady (EÚ, Euratom) č. 966/2012 (3) predchádza viazaniu výdavkov z rozpočtu Únie rozhodnutie o financovaní, v ktorom sa stanovia základné údaje o akcii zahŕňajúcej výdavky z rozpočtu a ktoré prijíma inštitúcia alebo subjekt, na ktoré inštitúcia delegovala právomoci.
                  
               
                     (5)
                  
                  
                     V rozhodnutí 2009/470/ES sa stanovujú postupy, ktorými sa riadi finančný príspevok Únie na špecifické veterinárne opatrenia vrátane núdzových opatrení. Podľa článku 3 uvedeného rozhodnutia dostávajú členské štáty finančný príspevok na náklady súvisiace s určitými opatreniami na eradikáciu kiahní oviec.
                  
               
                     (6)
                  
                  
                     V článku 3 ods. 6 rozhodnutia 2009/470/ES sa stanovujú pravidlá týkajúce sa percentuálneho podielu nákladov vynaložených členským štátom, na ktorý sa môže vzťahovať finančný príspevok Únie.
                  
               
                     (7)
                  
                  
                     Vyplatenie finančného príspevku Únie na núdzové opatrenia zamerané na eradikáciu kiahní oviec podlieha pravidlám stanoveným v nariadení Komisie (ES) č. 349/2005 (4).
                  
               
                     (8)
                  
                  
                     Ohniská kiahní oviec sa vyskytli v roku 2013 v Bulharsku a v rokoch 2013 a 2014 v Grécku. Bulharsko a Grécko prijali v súlade so smernicou Rady 92/119/EHS opatrenia na eradikáciu týchto ohnísk.
                  
               
                     (9)
                  
                  
                     Orgány Bulharska a Grécka informovali Komisiu a ostatné členské štáty v rámci Stáleho výboru pre potravinový reťazec a zdravie zvierat o opatreniach uplatňovaných v súlade s právnymi predpismi Únie o oznamovaní a eradikácii tejto choroby a jej výsledkoch.
                  
               
                     (10)
                  
                  
                     Orgány Bulharska a Grécka si tým splnili všetky svoje technické a administratívne povinnosti týkajúce sa opatrení stanovených v článku 3 ods. 4 rozhodnutia 2009/470/ES a v článku 6 nariadenia (ES) č. 349/2005.
                  
               
                     (11)
                  
                  
                     V tomto štádiu však nie je možné určiť presnú sumu finančného príspevku Únie. Na základe posledných informácií zaslaných dotknutými členskými štátmi sa náklady na kompenzáciu a prevádzkové výdavky odhadujú vo výške 79 186,33 EUR v prípade Bulharska a 1 484 304,16 EUR v prípade Grécka.
                  
               
                     (12)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
                  
               PRIJALA TOTO ROZHODNUTIE:
         
            Článok 1
            Finančný príspevok Únie pre Bulharsko a Grécko
            
               1.   Bulharsku sa udelí finančný príspevok Únie vo výške najviac 40 000 EUR na pokrytie nákladov vzniknutých tomuto členskému štátu v súvislosti s prijímaním opatrení podľa článku 3 ods. 2 a 6 rozhodnutia 2009/470/ES na boj proti kiahňam oviec v roku 2013.
            
            
               2.   Grécku sa udelí finančný príspevok Únie vo výške najviac 700 000 EUR na pokrytie nákladov vzniknutých tomuto členskému štátu v súvislosti s prijímaním opatrení podľa článku 3 ods. 2 a 6 rozhodnutia 2009/470/ES na boj proti kiahňam oviec v rokoch 2013 a 2014.
            
            
               3.   Konečná výška finančného príspevku uvedeného v odsekoch 1 a 2 sa stanoví v nasledujúcom rozhodnutí, ktoré sa prijme v súlade s postupom stanoveným v článku 40 ods. 2 rozhodnutia 2009/470/ES.
            
         
         
            Článok 2
            Platobné podmienky
            Prvá tranža vo výške 310 000 EUR, ktorá sa má financovať z rozpočtového riadku 17 04 04 finančného rozpočtu EÚ na rok 2014, sa Grécku vyplatí ako súčasť finančného príspevku Únie stanoveného v článku 1 ods. 2.
         
         
            Článok 3
            Adresáti
            Toto rozhodnutie je určené Bulharskej republike a Helénskej republike.
         
         
            V Bruseli 11.apríla 2014.
            
               
                  Za Komisiu
               
               Tonio BORG
               
                  člen Komisie
               
            
         
         
            (1)  Ú. v. EÚ L 155, 18.6.2009, s. 30.
         
            (2)  Smernica Rady 92/119/EHS zo 17. decembra 1992, ktorou sa zavádzajú všeobecné opatrenia spoločenstva na kontrolu určitých chorôb zvierat a osobitné opatrenia týkajúce sa vezikulárnej choroby ošípaných (Ú. v. ES L 62, 15.3.1993, s. 69).
         
            (3)  Nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie a zrušení nariadenia Rady (ES, Euratom) č. 1605/2002 (Ú. v. EÚ L 298, 26.10.2012, s. 1).
         
            (4)  Nariadenie Komisie (ES) č. 349/2005 z 28. februára 2005 stanovujúce pravidlá financovania zo spoločenstva, ktoré je určené na mimoriadne opatrenia boja proti určitým chorobám zvierat uvedeným v rozhodnutí Rady 90/424/EHS (Ú. v. EÚ L 55, 1.3.2005, s. 12).